32005R0936
L 158/6
JURNALUL OFÍCIAL AL UNIUNII EUROPENE
REGULAMENTUL (CE) NR. 936/2005 AL COMISIEI
din 20 iunie 2005
de modificare a Regulamentului (CE) nr. 14/2004, în ceea ce privește bilanțul previzional de aprovizionare al departamentelor franceze de peste mări în sectorul cerealelor, al uleiurilor vegetale și al produselor prelucrate pe bază de fructe și legume și furnizarea anumitor animale vii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1452/2001 al Consiliului din 28 iunie 2001 de introducere a unor măsuri specifice pentru anumite produse agricole din departamentele franceze de peste mări, de modificare a Directivei 72/462/CEE și de abrogare a Regulamentelor (CEE) nr. 525/77 și (CEE) nr. 3763/91 (Poseidom) (1), în special articolul 3 alineatul (6) și articolul 6 alineatul (5),
întrucât:
(1)
Regulamentul (CE) nr. 14/2004 al Comisiei din 30 decembrie 2003 privind întocmirea de bilanțuri previzionale și stabilirea de ajutoare comunitare pentru aprovizionarea cu anumite produse esențiale consumului uman, prelucrării și ca intrări agricole și pentru furnizarea de animale vii și ouă către regiunile ultraperiferice în conformitate cu Regulamentele (CE) nr. 1452/2001, (CE) nr. 1453/2001 și (CE) nr. 1454/2001 (2), stabilește bilanțuri previzionale de aprovizionare și stabilește ajutorul comunitar.
(2)
Nivelul actual de executare a bilanțurilor anuale de aprovizionare cu cereale, uleiuri vegetale și produse prelucrate pe bază de fructe și legume, precum și de furnizare a animalelor vii pentru departamentele franceze de peste mări, arată că acele cantități stabilite pentru aprovizionarea cu produsele menționate anterior sunt mai mici decât nevoile din cauza unei cereri mai mari decât cea prevăzută.
(3)
S-a constatat o cerere specială de aprovizionare cu tomate în conservă. În ceea ce privește semințele de cartofi, cantitățile consemnate în bilanț sunt mai mari decât cele aplicate. În ceea ce privește bivolițele, puii de găină și ouăle, este oportun să se adapteze anumite caracteristici ale produselor care fac obiectul aprovizionării în conformitate cu nevoile care s-au manifestat în exploatațiile din departamentele franceze de peste mări.
(4)
Este oportun, așadar, să se adapteze cantitățile și descrierile produselor și animalelor menționate anterior la nevoile efective ale departamentelor franceze de peste mări în cauză.
(5)
Măsurile prevăzute de prezentul regulament sunt conforme cu avizele comitetelor de gestionare a produselor respective,
ADOPTĂ PREZENTUL REGULAMENT:
Articolul 1
Regulamentul (CE) nr. 14/2004 se modifică după cum urmează:
1.
La anexa I, părțile 1, 2, 3 și 4 se înlocuiesc cu textul care figurează la anexa I la prezentul regulament.
2.
La anexa II, părțile 1, 2 și 4 se înlocuiesc cu textul care figurează la anexa II la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 iunie 2005.